<classify> KATIKA hatua isiyo ya kawaida wabunge wa pande zote bila kujali itikadi za kisiasa wameungana kuunga mkono Azimio la Bunge la kuunga mkono agizo la Rais John Magufuli la kubadili sehemu ya Pori la Akiba la Selous kuwa Hifadhi ya Taifa ya Nyerere. Azimio hilo liliwasilisha bungeni jana na Waziri wa Maliasili na Utalii, Dk Hamis Kigwangalla na kupitishwa na wabunge wote kutoka Chama Cha Mapinduzi CCM na Upinzani. Hata hivyo kivutio kikubwa ilikuwa ni wabunge kutaka Rais Magufuli kulitangaza Pori lote la Selous kuwa Hifadhi ya Taifa ya Nyerere badala ya kuchukua sehemu ya eneo Waziri Kigwangalla aliliomba Bunge liridhie Azimio la Ubadilishaji hadhi sehemu ya Pori la Akiba la Selous yenye ukubwa wa kilometa za mraba 30,893 kuwa Hifadhi ya Taifa Nyerere. Pori hilo lina ukubwa wa kilometa za mraba 50,000. Baada ya wasilisho lake, katika hatua ambazo ni nadra sana kujitokeza bungeni pale serikali inapowasilisha Azimio au kutoa hoja nyingine; kambi zote mbili ziliungana kuunga mkono agizo hilo la Rais Magufuli. Akiwasilisha maoni ya Kamati ya Kudumu ya Bunge ya Ardhi, Maliasili na Utalii kuhusu Azimio hilo, Makamu Mwenyekiti wa kamati hiyo Kemilembe Lwota alisema kamati hiyo inaunga mkono mpango huo, kauli ambayo pia ilitolewa na Msemaji wa Kambi Rasmi ya Upinzani Bungeni kuhusu Azimio hilo, Peter Msigwa. Akiwasilisha, Waziri Kigwangalla alisema kubadilishwa hadhi ya uhifadhi wa sehemu ya pori hilo yenye ukubwa wa kilomita za mraba 30,893 huwa Hifadhi ya Taifa ya Nyerere kutaimarisha uhifadhi na bioanuwai. Alizitaja bioanuai hizo kuwa ni za wanyamapori, mimea na mazalia na makuzio ya samaki na hivyo kuongeza utalii wa ndani, kukuza uchumi wa jamii inayozunguka hifadhi, utafiti na kutoa elimu ya vitendo kwa wanafunzi na wananchi watakaotembelea hifadhi hiyo. Kwa kuridhia Azimio hili, Taifa litapata manufaa ya kuongeza Pato la Taifa kwa msingi kuwa ubadilishaji hadhi wa sehemu ya pori hilo utasababisha hifadhi hiyo kuwa kivutio cha utalii, alisema Dk Kigwangalla. Naye Makamu Mwenyekiti Lwota mbali ya kuunga mkono Azimio hilo alisema Kamati hiyo inashauri serikali kuangalia uwezekano wa kuchukua Pori lote la Akiba na Selous ili iwe sehemu ya Hifadhi hiyo ya Taifa ya Mwalimu Nyerere.  <topic>: kitaifa 